Ftehim dwar il-kundizzjonjiet tal-Pulizija fi kwarantina obbligatorja minħabba l-pandemija tal-COVID-19 Intlaħaq ftehim bejn il-Ministeru għall-Intern, is-Sigurtà Nazzjonali u l-Infurzar tal-Liġi u l-Police Officers Union (POU) fi ħdan il-General Workers' Union (GWU) dwar il-kundizzjonjiet tax-xogħol marbuta mal-kwarantina obbligatorja minħabba l-pandemija tal-COVID-19. Permezz ta' dan il-ftehim, u in vista tad-direzzjoni maħruġa mill-gvern ilbieraħ dwar allowances fis-servizz pubbliku, il-pulizija mhux se jkunu qed jitilfu ċertu allowances li huma intitolati għalihom meta jkunu qegħdin isegwu perjodu ta' kwarantina obbligatorja b'ordni tal-Awtoritajiet tas-Saħħa Pubblika jew waqt li jkunu fuq sick leave minħabba li huma pożittivi għall-COVID-19. F'laqgħa bejn il-Ministru għall-Intern, is-Sigurtà Nazzjonali u l-Infurzar tal-Liġi Byron Camilleri u l-istess union ġie spjegat li l-gvern għandu kull ħsieb li jkompli jsostni lill-pulizija li huma meqjusa bħala frontliners fil-ġlieda kontra l-imxija tal-COVID-19. Fil-fatt, hekk għamel b'diversi inizjattivi tul l-aħħar snin u hekk se jkompli jagħmel fiż-żmien li ġej.